NFAs Løvetannpris deles ut til en allmennlege som har gjort en innsats for faget. Innsatsen kan være på sentralt eller lokalt plan, i det stille eller i media, faglig eller organisatorisk, praktisk eller teoretisk

Årets løvetann kjennetegnes av å *både* være en praktiker *og* teoretiker – som har jobbet *både* lokalt , nasjonalt og etter hvert også internasjonalt.

Som *praktiker* har hun gjennom tre tiår hatt sitt virke som allmennlege. Det var her hennes forskningsinteresse ble vekket - i møte med egne pasienter der hun over tid ble bevisst på hvor lite hun egentlig visste om pasientenes liv.

Som *teoretiker* har hun utfordret medisinens kunnskapsgrunnlag. Hun har synliggjort det utilstrekkelige i forestillingen om at menneskekroppen er en maskin. Hun har vist oss hvilke skadevirkninger som kan oppstå når forskere og klinikere sjalter vekk menneskets erfaringer og følelser, og hvor galt det kan gå når vi forsøker å hjelpe mennesket ved å møte det som et objekt. Hun har vist oss at vårt eget fag – medisinen – noen ganger øver vold mot pasientene. Og hun stiller oss moralsk ansvarlig for den urett og lidelse som dette kan påføre våre pasienter.

Prisvinneren har gjort seg kjent med et voksende forskningsfelt som beskriver hvordan krenkelser, overgrep og vanskjøtsel i barndommen fører til vedvarende helseskader i voksen alder. Hun har samlet og syntetisert en mengde kunnskap i et fagfelt der psykologi møter nevrologi møter endokrinologi møter immunologi. Forskning innenfor psyko-nevro-endo-immunologien viser oss stadig mer om hvordan erfaringer skrives inn i kroppen.

Vinneren av Løvetannprisen i 2015 har veiledet legestudenter, allmennleger i spesialistutdanningen og studenter i allmennmedisinsk forskerutdanning. Hun har skrevet bøker og bokkapitler basert på sin egen forskning og omfattende kunnskapsoversikt. Hun har vært medlem av Norsk selskap for allmennmedisin sin referansegruppe for medisinsk filosofi på 1980-1990-tallet, hun har vært medlem av Nordisk risikogruppe. Hun er nå professor i allmennmedisin og leder Allmennmedisinsk forskningsutvalg.

Årets prisvinner er ikke ute etter å behage – hun utfordrer!

Og hun utfordrer gjerne i egne rekker! Man blir slett ikke alltid oppfordret til å holde den samme faglige stødige kursen av å lese det hun skriver. Av de som har hørt henne forelese om sitt forskningsfelt - så tør vi hevde at *ingen* noensinne har gått uberørt hjem; enten man er enig eller uenig i hennes budskap. Uredd har hun våget å skape debatt og være motstrøms når det gjelder mange viktige faglige spørsmål.

Så etter mange års arbeid fremstår prisvinneren som et internasjonalt faglig fyrtårn. En vi skal lytte til og være stolte av. Vårt fyrtårn lyser opp der det trengs som mest – der det lenge har vært mørkt.

Fyrtårnet lyser for det første på hennes vitenskapsteoretiske kritikk som slår fast og forklarer hvordan objektiverende vitenskap er etisk usann mot mennesket.

*For det andre* lyser hennes egen forskning opp; forskning om helseskadene som følger av krenkelseserfaringer.

Og *for det tredje* lyser det etterhvert av et voksende fagfelt som forklarer hvordan biologi og biografi er uløselig flettet inn i hverandre i menneskets vesen, et fagfelt hvor prisvinneren kjenner det meste som rører seg og er i stand til å syntetisere og formidle forskningsfronten til oss andre, både nasjonalt og internasjonalt.

Anna Luise Kirkengen, vårt faglige fyrtårn, gratulerer med NFAs Løvetannpris 2015